Joseph Boakai

**Joseph Nyumah Boakai** (født 1944) er en liberisk politiker som har vært Liberias president siden 22. januar 2024. Han er den 26. i rekken av presidenter siden Liberia fikk sin selvstendighet i 1847. Han var tidligere visepresident fra 2006 til 2018 under president Ellen Johnson Sirleaf, og han var også landbruksminister fra 1983 til 1985. Boakai stilte som presidentkandidat i 2017, men tapte mot George Weah. Han utfordret Weah på nytt i 2023 og vanta da valget. Boakai tilhører det liberaldemokratiske partiet Unity Party.

## Biografi
Joseph Boakai ble født 30. november 1944 i landsbyen Worsonga i  Lofa fylke i Liberia, og han tilhører Kissi-folket. Han er gift med Katumu Boakai og paret har fire barn. Boakai er baptist og diakon i baptistkirken Effort.

Før han ble visepresident arbeidet han blant annet som teknisk rådgiver i landbruksdepartementet, blant annet med prosjekter knyttet til FNs organisasjon for ernæring og landbruk (FAO). 

Han er eier av LUSU Resource Corporation og medeier i Agromachines Liberia.

Boakai har også innehatt mange styreverv, som styreleder i Liberia Finance and Trust Corporation, styreleder i Star Radio, grunnlegger av LOIC, styremedlem i  Liberia Baptist Theological Seminary, grunnlegger av Bethesda Christian Mission, grunnlegger av African Methodist Episcopal University, grunnlegger av C.W.A. Methodist University, ambassadør for Liberia YMCA, president i LUSU Resource Corporation, og tidligere president for Monrovia Rotary Club.

Som visepresident ledet han også senatets ukentlige plenumssesjon. Etter forfatningen av 1986 er Liberia en presidentstyrt republikk. Presidenten er statsoverhode, regjeringssjef og militær øverstkommanderende. Boakai hadde også ansvar for overoppsynet av en rekke statlige institusjoner.

### Utdannelse
Boakai har gått grunnskole og videregående skole i Sierra Leone før han tok eksamen ved *College of West Africa* i Liberias hovedstad Monrovia. Han studerte senere ved University of Liberia hvor han tok bacheloreksamen i bedriftsledelse.

### Politisk karriere
Boakai har arbeidet både i offentlig og privat sektor. Fra 1973 til 1982 var han i *Liberia Produce Marketing Corporation* (LPMC). Fra 1983 til 1985 var han landbruksminister i regjeringen til president Samuel Doe. Mens han var landbruksminister var han også leder for det panafrikanske forskningssenteret *Africa Rice Center*. I 1992 ble han direktør for *Liberia Petroleum Refinery Company* (LPRC).

Han arbeidet senere som konsulent i Verdensbanken i Washington D.C. og han har grunnlagt et firma som selger landbruksutstyr og konsulenttjenester. Han har også vært styreformann for *Liberia Wood Management Corporation* og *Liberia Petroleum Refining Company*.

I 2017 kunngjorde han at han aktet å stille som kandidat ved presidentvalget 10. oktober 2017. Ingen av kandidatene fikk mer enn 50% av stemmene i første valgomgang. Den sittende president Ellen Johnson Sirleaf stadfestet ved flere anledninger at hun støttet Boakai som da var hennes visepresident. Etter den første valgrunden sa presidenten at hun ikke støttet noen av de to kandidatene som gikk videre til andre runde, George Weah og Joseph Boakai. 

I andre valgomgang tapte Boakai for kandidaten fra Congress for Democratic Change, den tidligere fotballspilleren George Weah. Weah fikk 61,54 % av stemmene mens Boakai fikk 38,46 %. Boakai avla likevel et takknemlighetsbesøk i sin valgkrets Lofa. Under sitt besøk der snakket han om sin hengivenhet til sitt folk og ba dem samarbeide med den nye regjeringen. Valget er over, og den nye regjeringen vil fortsette arbeidet der vår Unity Party-regjering slutter.

## President
Presidentperioden i Liberia er seks år. Ved presidentvalget i 2023 stilte Boakai på nytt for Unity Party. Den sittende president George Weah stilte til gjenvalg for Congress for Democratic Change. Første valgomgang ble svært jevn. Weah fikk 43,83 % av stemmene mens Boakai fikk 43,44 %. Ingen andre kandidater fikk mer enn 3 %. I andre valgomgang som ble avholdt 14. november 2023 seiret Boakai med 50,64 % mot Weah som fikk 49,36 %. I en alder av 79 år ble han den eldste presidenten i landets historie. Ved den formelle innsettelsen av Boakai 22. januar 2024 hadde han vanskeligheter med å holde sin innsettelsestale og han måtte hjelpes ned fra podiet uten å fullføre talen. Reportere mente han hadde fått heteslag.

I juli 2024 bestemte Boakai at hans presidentlønn skulle senkes fra $13000 til $8000 pr. år.

## Referanser